**ИНТЕРТАТ**

11.11.16

**Ятимнәр өчен торак: күп һәм вакытында төзибез**

Быел Татарстанда ятим балаларга 311 фатир биреләчәк. Бу максатларга республика казнасыннан 288 миллион сумнан артык акча юнәлдерелгән. Моңа өстәп, 50 миллион сум күләмендә федераль акчалар күчерелгән. Алар Мәскәү белән килешүдә кабул ителгәнчә, инде тулысынча үзләштерелгән. Программаның эшен Татарстан Президенты шәхсән үзе контрольдә тота. Шуңа да вакытны сузмыйлар. Әгәр дә узган елларда егет-кызлар фатир ачкычларын ноябрь-декабрьдә генә алса, быел аларны иртәрәк бәхетле иттеләр. Беренче 50 ятим инде август-сентябрь айларында фатирлы булды. Узган атнада 34 кеше өй туйлары үткәрде, бу атнада тагын 45 кешенең торак шартлары яхшырды. Төзүчеләргә торак тапшыруны ноябрь ахырына төгәлләү бурычы куелды.

Дүрт нурлатлы өчен 4 ноябрь икеләтә бәйрәмгә әверелде. Ил – Халыклар бердәмлеге көнен, ә алар өй туен да бәйрәм итте.

– Кинәт кенә шалтыраттылар. Без килдек һәм кулыбызга ачкычлар тоттырдылар. Барысы да көтелмәгәндә булды, әлбәттә, безнең өчен бу – зур сөенеч! Без моны бик озак көттек, – дип хис-кичерешләре белән уртаклашты Виктория Мандрейкина.

Кызга үз әти-әни җылысын татырга насыйп булмаган. Әмма аны башка бер гаилә тәрбиягә алып үстергән. Аңа - 22 яшь, кияүгә чыгып, күптән түгел генә әни булган. Нәни балалы гаилә туганнары янына сыенган һәм үз торагына зур мохтаҗлык кичергән. Инде хәзер үз ишекләрен ачып керү бәхетенә ирештеләр.

Башта – эш, аннары – фатир

Виктория белән бергә быел Нурлатта 10 ятим фатирлы булган. Тагын җидесе эшли торган шәһәреннән торак алган: 2се – Түбән Камада, 5се – Казанда. Әйе, район балалар йортларында тәрбияләнеп чыгучылар да Татарстан башкаласында күчемсез милеккә ия була ала. Моның өчен биредә кимендә 1 ел эшләү генә кирәк.

Бушлай фатирга бары тик урта һөнәри уку йортын, вуз тәмамлаганнан яки армиядә хезмәт иткәннән соң гына дәгъва итәргә була. Тагын бер шарт – эшкә урнашу. Шуңа да опека органнары мөмкин кадәр тизрәк яшьләрне эшкә урнаштырырга, аннары торак белән тәэмин итәргә тырыша.

Ирина Савинова, Нурлат районының опека һәм попечительлек бүлеге башлыгы:

- Республика программасы кабул ителгәнче, ятимнәрне торак белән тәэмин итү муниципалитетларның хәленнән килми, чөнки социаль торак фонды каралмаган иде. 2008 елда мондый мөмкинлек туды. Үзебезнең балаларны тизрәк чиратка бастыра башладык һәм безгә бәхет елмайды. Чөнки закон буенча моны аларга 23 яшь тулганчы гына башкарып була. Моннан соң инде алар ятимлек статусын югалта. Балаларыбызны вакытында теркәргә өлгергәнлектән, безнең район башкаларга караганда бераз зуррак квотага ия дә.

Әгәр дә опека органнары ятимне эшкә урнаштыра алмый икән, эшкә интернаттан соңгы ярдәм хезмәте алына. Ул балалар йортлары базасында эшли һәм ятимне эшкә урнаштыруда гына түгел, башка проблемаларын да хәл итүдә булышырга тырыша.

Аерым шартлар

Моннан өч ел элек Россиядә ятимнәрне торак белән тәэмин итү кагыйдәләре үзгәрде. Әгәр дә элек закон фатирларны соцнайм шартларында бирүне күздә тотса, хәзер фатирлар махсус торак фондыннан бирелә. Ятимнәргә тапшырылган фатирларның хуҗасы – Татарстан Җир һәм мөлкәти мөнәсәбәтләр министрлыгы. Шуңа да әлеге милекне егет-кызлар сата да, васыять итеп калдыра да алмый.

Ятимнәргә фатирларны яңа төзелгән йортлардан бирәләр, “икенчел” торак тапшыру закон тарафыннан тыелган. Республикабызда бу, нигездә, социаль ипотека буенча төзелгән Дәүләт торак фонды фатирлары. Нормативы – бер кешегә 24-42 квадрат метр.

Ятимнәр белән 5 елга найм килешүе төзелә. Бу вакыт эчендә алар коммуналь һәм торак түләүләрен түләп барырга тиеш, ипотека түләләре юк. Шуннан соң опека органнары торакның нинди халәттә булуын тикшерә, гаиләнең фатирга мохтаҗлыгы яңадан карала.

– Әгәр дә бу вакыт эчендә аларның торак шартларында үзгәрешләр булмаган икән, әйтик, аларга ниндидер күчемсез милек мирас итеп калдырылмаса, яки үзләре торак сатып алмаса, без бу килешүне тагын 5 елга озайтабыз. Бу вакыт узганнан соң инде аларга фатирны хосусыйлаштыру хокукы бирелә. Боларның барысы да балаларыбызны “кара риэлторлар” кулына эләгүдән саклап калу өчен эшләнә. Чөнки соңгы вакытта Россиядә ятим балаларны алдау очраклары ешайды, кайчак хәтта үтерүгә кадәр барып җитәләр, – ди Ирина Савинова.

Әмма кайберәүләргә дәүләт тарафыннан бирелгән торакны үзенеке итүне 10 ел көтәргә туры килми. Бу – гаилә корып ике һәм аннан күбрәк бала табучыларга кагыла. Ана капиталын кулланырга теләгән егет-кызлар республика мәгариф һәм фән министрына язма гариза белән мөрәҗәгать итә ала. Бу очракта аларга торакны вакытыннан алда хосусыйлаштырырга һәм бер бүлмәле фатирны зурракка алыштырырга рөхсәт итәргә мөмкиннәр.

Кая телим, шунда яшим

Әлбәттә, үз фатирын көтүче ятимнәр республикада аз түгел – 1260 кеше. Елына 300гә якын фатир төзелсә, Татарстан Хөкүмәте бу чиратны берничә елда бетерергә ниятли. Өч ел эчендә республика бу категориядәге 906 баланы фатирлар белән тәэмин итте.

Фатирларның барысында да сыйфатлы ремонт ясалган, ә кайбер районнарда, әйтик, Алабугада, хәтта йорт җиһазларына кадәр бар. Алары - арендалы торак.

Күптән түгел балалар йортында тәрбияләнеп чыгучыларны һәм гаиләгә алынган балаларны Дәүләт торак фонды базасына керткәннәр. Социаль ипотекада катнашучылар кебек үк алар да үз фатирларын үзләре сайлый ала, быел хәтта Татарстанның теләсә кайсы почмагында торак алу мөмкинлеге дә тудырылды. Элек боларның барысын да Мәгариф һәм фән министрлыгы хәл итә иде, чөнки ятимнәр – нәкъ шушы ведомство карамагында.

Әгәр дә егет-кызларның шәһәр йортында түгел, ә җиргә якынрак яшисе килә икән, аларга шәхси йорт төзиләр. Мондый 26 йорт өчен барлык коммуникацияләре булган җир кишәрлекләре бүлеп бирелгән инде. Бу - төбәгебездә гамәлгә кертелгән тагын бер яңалык.

Шул рәвешле, Татарстан башка төбәкләр белән чагыштырганда, федераль үзәк каршындагы бурычларын үтәүдә лидер булып тора. Акчаларны тоту буенча килешүнең барлык шартларын үти. Киләсе елда да республика программага алданрак тотынырга ниятли. Бу очракта Мәскәүдән өстәмә акчаларга да өметләнеп була. Программа тормышка ашырылган өч елда барлыгы 906 бала фатирлы булган инде.

Экспертлар фикере:

Лариса Сулима, Татарстан мәгариф һәм фән министры урынбасары:

– Мин бу эшне бик югары бәялим. Бу – бик тә игелекле эшчәнлек, чөнки без ятимнәрне бушлай торак белән тәэмин итәбез. Бу - гаилә төзү өчен башлангыч капитал, шуның белән беррәттән яшь гаиләләргә ярдәм дә. Моңа шактый зур күләмдә акча бүленә. Без вакытында һәм күп төзибез – ел саен 300дән артык фатир. Акчалар ел саен бүленә, Татарстан бюджетына салына. Шуңа да ятим балаларны торак белән тәэмин итү юнәлешендә без үзебезне шактый нәтиҗәле эшли торган төбәк дип саныйбыз.

Татьяна Забегина, Россия һәм Татарстан Иҗтимагый палатасы вәкиле:

- Минем карамакта бу программа буенча 9 кеше иде. Барысы да яхшы йортларда фатирлар алды. Алар анда инде бер ел яши, фатир өчен нибары 900 сумнар тирәсе түли. Балалар бик тиз күнекте. Шуңа да хис-кичерешләр бары тик уңай гына. Фатирларына йорт җиһазлары кадәр алып куйдык. Алар вакытында фатир өчен түләп бара. Бу балалар акча тота белми дигән сүзләр чынбарлыкка туры килми. Әмма шулай да бер проблема бар – алар гомергә шул социаль торакта яшәп калырга мөмкин. 5 елдан фатир хуҗасына әверелсәләр яхшы булыр иде. Мин аңлыйм, торакны тартып алу очраклары булгандыр, әмма моның белән турыдан-туры очрашканым юк. Кызлар бик тәртипле, чиста-пөхтә, кемдер инде кияүгә чыкты һәм бала үстерә.

Любовь Мәкъсүтова, Әлмәт балалар йорты директоры:

– Программа бик кирәкле, бик яхшы эшли – бу чыннан да шулай. Бездә, балалар йортында, интернаттан соң шәкертләребезнең киләчәген кайгырта торган махсус хезмәт тә бар – ул ятимнәрнең торак алу мәсьәләләрен дә күз уңында тота. Мисал өчен, Әлмәттә яшәп калырга теләүчеләр өчен тораклы булу мөмкинлекләре зур. Гафиятуллин урамындагы 66нчы йортта бик күп ятимнәр фатир сайлады. Кайбер балалар башта Чаллыда яшәсә дә, фатирны бездә алды.